REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/76-24

19. jul 2024. godine

B e o g r a d

Z A P I S N I K

ČETVRTE SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 18. JULA 2024. GODINE

Sednica je počela u 11,00 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Dejan Bulatović, Ivana Stamatović, Milija Miletić i Jožef Tobiaš.

Sednici su prisustvovali zamenici članova Odbora Miloš Gnjidić (zamenik Žike Gojkovića), dr Sanela Strainović (zamenik Dragana Jovanovića), Sanja Milošević (zamenik Radoslava Milojičića), Ivan Karić (zamenik Dijane Radović), Dragan Jonić (zamenik Gorana Petkovića) i Slobodan Petrović (zamenik Slobodana Ilića).

Sednici nisu prisustvovali članovi Odbora prof. dr Branimir Nestorović, Dušan Nikezić, dr Ana Oreg, Miroslav Aleksić i Zoran Sandić, kao ni njihovi zamenici.

Sednici je prisustvovao i narodni poslanik Risto Kostov, koji nije član Odbora.

Sednici su prisustvovali predstavnici Ministarstva poljoprivrede, šumarstva i vodoprivrede: Kostić Boban, državni sekretar, Bogićević Aleksandar, pomoćnik ministra Sektora za ruralni razvoj i Živković Bojan, pomoćnik direktora Uprave za agrarna plaćanja.

Odbor je većinom glasova (10 za, 2 uzdržana) usvojio sledeći:

D n e v n i r e d

1. Izjašnjavanje o Predlogu zaključka sa Javnog slušanja održanog 12. jula 2024. godine;
2. Razmatranje Informacije o radu Ministarstva poljoprivrede, šumarstva i vodoprivrede za period od 1. jula do 30. septembra 2023. godine (broj 02-1087/23-4 od 9. maja 2024. godine).

Pre početka rasprave o tačkama dnevnog reda, usvojen je zapisnik treće sednice Odbora, koja je održana 13. juna 2024. godine, u tekstu u kome je i predložen. Zapisnik je usvojen većinom glasova (11 za, 1 uzdržan).

Prva tačka dnevnog reda - Izjašnjavanje o Predlogu zaključka sa Javnog slušanja održanog 12. jula 2024. godine

Odbor je većinom glasova (11 za, 1 nije glasao) doneo sledeći:

 Z a k lj u č a k

Odbor preporučuje posle Javnog slušanja održanog 12. jula 2024. godine na temu: Poljoprivredna politika - pravedna raspodela sredstava podsticaja u planiranju narednog agrarnog budžeta, Vladi i nadležnim ministarstvima da se obezbede dodatna sredstva za obnavljanje našeg stočarstva (to ne isključuje sredstva koja već postoje).

Odbor preporučuje da se obezbede dodatna sredstva u razdelu Ministarstva poljoprivrede, šumarstva i vodoprivrede, Uprava za agrarna plaćanja radi efikasnije isplate podsticaja planiranih Zakonom o podsticajima i Uredbom o raspodeli tih podsticaja.

Odbor preporučuje i da 35.000 dinara plus 5.000 dinara iz razgovora u Kisaču (između predstavnika Vlade i pojedinih poljoprivrednih udruženja novembra 2023.godine)ne bude tabu tema da se ta prava ostvare. Preporuka je da taj hektar bude pokriven uslovnim grlom, zasadima voća ili povrćem.

Posle Javnog slušanja Odbor i dalje ostaje pri stavu da naša poljoprivredna proizvodnja treba da bude namenjena razvoju našeg stočarstva i prerađivačke industrije.

Druga tačka dnevnog reda - Razmatranje Informacije o radu Ministarstva poljoprivrede, šumarstva i vodoprivrede za period od 1. jula do 30. septembra 2023. godine

Kostić Boban, državni sekretar je naveo da je Informacija o radu Ministarstva poljoprivrede, šumarstva i vodoprivrede za treći kvartal 2023. godine dostavljena Narodnoj skupštini na razmatranje i naglasio da stoji na raspolaganju za sva dodatna pitanja iz delokruga rada Ministarstva.

Bogićević Aleksandar, pomoćnik ministra Sektora za ruralni razvoj, naveo je da je u izradi Strategija poljoprivrede i ruralnog razvoja Republike Srbije za period 2025. -2032. godine. Ukazao je na problem nemogućnosti malih poljoprivrednih gazdinstava da konkurišu za subvencije. U Srbiji oko 70% od ukupno registrovanih poljoprivrednih gazdinstava, čine mala poljoprivredna gazdinstva. Problem se može prevazići tako što će se izvršiti direktna plaćanja po gazdinstvima, a za to je potrebno utvrditi kriterijume, odnosno definisati šta podrazumeva: malo gazdinstvo, srednje, a šta veliko gazdinstvo. Ministarstvo ima mogućnosti da odobri subvencije svim navedenim kategorijama domaćinstava.

U diskusiji su učestvovali narodni poslanici: Marijan Rističević, Milija Miletić, Dejan Bulatović, Ivana Stamatović, Jožef Tobiaš i Dragan Jonić.

Odbor je većinom glasova (10 za, 2 uzdržana), a na osnovu člana 229. stav 4. Poslovnika Narodne skupštine zaključio da podnese Narodnoj skupštini sledeći

I z v e š t a j

Saglasno članu 229. Poslovnika Narodne skupštine, Odbor za poljoprivredu, šumarstvo i vodoprivredu razmotrio je Informaciju o radu Ministarstva poljoprivrede, šumarstva i vodoprivrede za period od 1. jula do 30. septembra 2023. godine i odlučio da je prihvati.

Pošto drugih pitanja i predloga nije bilo, sednica je zaključena u 12,10časova.

Sastavni deo ovog zapisnika čini obrađeni tonski snimak sednice Odbora, a video zapis se nalazi na internet stranici Narodne skupštine.

 SEKRETAR PREDSEDNIK

 Danka Jevtović Marijan Rističević